《大江东去 题严茂才徐卿词稿》
清代·谈印梅

一丝缠茧，尽沉沉抽绪，长篇小令。多少花间肠断句，恼煞江南春信。

滴粉搓酥，偷声减字，莫是张三影。金荃怨曲，骚人此际愁听。

休学刻意伤春，词人红豆，近渐飘零尽。吟瘦晓风残月下，柳七名心应冷。

惨绿年华，苏黄才调，传写空中恨。词坛拔帜，封侯谁道无分。

作者简介：谈印梅，字湘卿，归安人。谈学庭次女，南河主簿孙亭昆均室。诗学得孙秋士先生指授，与姊印莲、夫族姑佩芬称归安三女史，有《菱湖三女史集》合刻。